DISSERTATIO  MEDICA  INAUGURALIS  // 

COMPLECTENS 


AUCTORE  ALEXANDRO  MOORE, 


Pneumoniam  pro  themate  selegi,  quod  nullum 
morbi  genus  magis  periculosum  est, — vix  ullum 
cui  plus  levaminis  ars  medica  adferre  valet. 

Bene  a  Cullen  definitur  pneumonia :  “  Py- 
“  rexia  $  dolor  in  quadam  thoracis  parte ;  re- 
"  spiratio  difficilis ;  tussis  Et  ab  eodem  spe¬ 
cies  dantur  duae :  lmo,  Peripneumonia;  ^^Pleu¬ 
ritis.  Recte  an  secus  species  ita  dividuntur, 
nosologiae  peritioribus  dijudicandum  est.  Tuto 
quidem  has  duas  pneumoniae  formas  simul  et 
conjunctum  tractare  licebit.  Igitur,  phlegma- 
siam  pneumonicam  depingere,  tunc  de  diagnosi, 

prognosi,  et  postremo  de  methodo  medendi,  pau¬ 
ca  progrediar  tradere. 

MORBI  HISTORIA. 

Signa  pyrexiae  solita  hunc  morbum  ab  initib 
comitantur.  Ictus  arteriarum  frequentes,  pleni, 
et  duri,  fere  percipiuntur  ;  etsi,  in  nonnullis  ex¬ 
emplis,  praesertim  sub  initio  morbi,  vix  modum 
sanitati  congruum  excedant.  Elapsis  paucis  ho¬ 
ris,  dolor  acutus  in  quadam  parte  thoracis  aegrum 
corripit ;  pars  affecta  interdum  ita  exigua  est,  ut 
ad  punctum  quasi  referri  queat :  nunc  e  medio 
thorace  quaquaversum  ad  scapulam  vel  spinam 
dorsi  sese  diffundit :  unum  tantum  latus  plerum¬ 
que  laborat,  saepius  sinistrum.  Accedit  gravis 
spirandi  difficultas,  maxime  sub  inspirationem, 
molesta  ita  ut  vix  exerceri  potest,  nisi  aeger  su¬ 
pinus  vel  in  unum  alterumve  latus  decumbat : 
dolor  ex  aere  in  pulmones  plenius  ducto  ita  in¬ 
tenditur,  ut  aeger  fere  spiritum  prius  comprimere 
necesse  habet,  quam  pulmones  rite  ampleantur : 
ex  hoc  potissimum  signo  medici  de  natura  mor¬ 
bi  certiores  facti  sunt.  Tussis  sicca  et  molesta 

aegrum  exercit :  haec  tussis  nonnunquam  ab  ini¬ 
tio  humida  est,  et  sputa  haud  parum  diversa  pro¬ 
deunt  ;  modo  spissa  et  purulenta ;  modo  tenuiora 
et  viscida ;  saepe  sanguine  tincta  excernantur. 
Facies,  oculi  et  fauces  rubore  suffunditur.  Sum¬ 
ma  anxietas,  nausea  et  dolor  capitis  saepe  super¬ 
veniunt,  et  alvus  manet  fere  compressa ;  etsi 
nonnulla  dantur  exempla  in  quibus  alvus  ab  ini¬ 
tio  fusa  est.  Morbo  ingravescente,  respiratio 
valde  anxia  et  laboriosa  evadit  ;  dolor  acutus 
interdum  ex  uno  latere  ad  alterum  transvolitat, 
vel  utrumque  latus  simul  prehendit.  Summa 
corporis  jactatio  et  vigilia  perpetuo  aegrum  assi¬ 
due  fatigant ;  vel,  si  in  somnum  propendeat, 
insomniis  horrendis  ita  vexatur,  ut  ex  eo  nulla¬ 
tenus  refectus  exsurgat.  Omnia  symptomata  fe¬ 
bris  ingravescunt.  Vasa  oculorum  turgida  fiunt; 
facies  tumet ;  labia  et  gingivae  livescunt ;  vires 
penitus  resolvuntur.  Arteriarum  pulsus  abnor¬ 
mes  evadunt,  et  adeo  debiles  sunt,  ut  digito  facile 
comprimantur ;  sudores  viscidi,  gelidi  in  capite, 
collo,  vel  etiam  super  universum  corpus  erum¬ 
punt  ;  denique,  excretiones  solitae  vel  omnino 
suppressae,  vel  inscie  elabentes  :  delirium,  co»^ 

et  tendinum  subsultus  gravissimas  aegri  aerum¬ 
nas  morte  exoptata  tandem  esse  finiendas  de¬ 
nuntiant. 

TERMINATIONES. 

Inflammatio  pneumonica  terminatur  resolu¬ 
tione,  effusione,  suppuratione,  perraro  gangraena. 

Resolutio  praecipue  diebus  morbi  primis  ob¬ 
venit  ;  aliquando  ad  usque  diem  decimum  spe¬ 
randa  erit,  vel  etiam  ultra,  si  morbus  remediis 
fractus  fuerit.  Interdum,  morbo  jam  provecto, 
diarrhoea  resolutionem  induxit ;  nonnunquam 
haemorrhagia,  vel  haemorrhoea,  vel  epistaxis. 
Adsequente  sudore,  saepe  erysipelas  crurum  aut 
phlegmones  resolutionem  confirmasse  dicuntur. 
Sudor  quoque  liquidus,  ex  toto  corpore  erum¬ 
pens,  morbi  regressum  praemonet ;  hoc  vero,  si 
pulmones  haud  venaesectione  levati  fuerint, 
prognosin  propitiam  vix  praebet.  Quod  autem 
maxime  optandum,  pro  nixu  quasi  proprio  a  na 
tura  ad  morbum  devincendum,  usurpatum  est, 
sputorum  albescentium  vel  subflavorum  crassio¬ 
rum  copiosa  facilis  exscreatio,  tussi  simul  mi* 

tescente  et  emolliente,  quae,  si  ante  occurrerit, 
exacerbationem  jam  notatam  fere  semper  depel¬ 
lit,  Post  autem  sputa  minus  fausta  videntur,  et 
saepe  expectoratio,  antea  rite  progrediens,  tunc 
penitus  cessavit,  non  nisi  amoto  malo  reditura. 

Terminatio  morbi  lethalis  plerumque  est  ef¬ 
fusio  ;  enim  sanguis  in  pulmonum  cellulas  ef¬ 
fusus  in  cadaveribus  fere  omnibus  e  pneumonia 
mortuorum  apparet,  et  hoc  etiamsi  primo  mor¬ 
bi  ingressu  symptomata  mitiora  nil  tale  praemo¬ 
nere  viderentur.  Effusionem  haecce  denotant : 
dyspnoea  valde  acuta,  praesertim  decumbente 
aegro,  et  decubitus  in  latus  affectum  molestior. 
Suffocatio  exinde  proveniens,  nonnunquam  ad¬ 
modum  horrenda  est ;  vasis  pulmonum  quasi 
penitus  obstructis  ;  liquor  serosus  saepissime  in 
thoracis  cavum,  vel  in  bronchia  effusus  reperi- 
tur,  interdum  pus  valde  simulans,  et  hoc  prae¬ 
cipue  si  morbus  ad  diem  ultra  septimum  pro¬ 
vectus  fuerit.  Morbo  longius  provecto,  ad  diem 
scilicet  circiter  decimum  quartum,  nonnun¬ 
quam  antea,  resolutionis  spes  fere  rejicienda,  et 
suppuratio  pertimescenda  erit :  haecce  incho¬ 
ata,  mitescunt  plane  dolores,  ex  pungentibus 

obtusiores  facti,  et  decubitus  in  latus  affectum 
minus  molestiam  afficit.  Pulsus  fit  mollior  et 
plenior;  rigores  subinde  concutiunt,  et  adest  hec- 
tica.  Pus  quoque  verum  nonnunquam  exscrea¬ 
tum  videmus  ;  interdum  liquoris  intra  thoracem 
fluctuatio  sentienda  est,  empyema  denotans,  vix 
nisi  ope  chirurgica  amovendum. 

Gangraena,  exitus  pneumoniae  maxime  infe¬ 
lix,  raro  admodum  supervenit :  eam  adesse  do¬ 
cent  sputa  nigrescentia  vel  sanguine  imbuta, 
spiritus  foetida,  vox  strepens,  facies  collapsa, 
oculi  languidi  nitore  orbati,  sanguis  eductus 
nullam  crustam  coriaceam  ostendens,  pulsus 
valde  debilis,  dejectiones  virides  copiosae,  et 
urina  rubrum  sedimentum  deponens.  —  De 
pneumoniae  sequelis,  vomica,  empyemate,  cae- 
terisque  a  scriptoribus  notatis,  non  jam  disse¬ 
rendum  est. 

CAUS.E  PR^EDISPONENTES. 

Non  omnis  aetas  neque  conditio  ex  aequo  pneu¬ 
moniae  patet,  neque  omni  anni  tempore  aeque 
invalescit,  nisi  caloris  et  frigoris  vices  frequen- 

ter  eveniant :  ex  his  autem  mutationibus  quo¬ 
vis  anni  tempore  progignatur.  Nonnulli  medici 
sunt,  quibus  persuasum  est,  morbum  non  tan¬ 
tum  e  tempestate  calida  in  frigidam  subito  ver¬ 
sa,  quam  e  frigore  in  calorem  mutato  pendere. 
Secundum  horum  itaque  sententiam,  frigus  cor¬ 
pus  proclive  reddit,  et  calor  proclivioribus  mor¬ 
bum  concitat :  hinc  pneumonia  tempore  verno 
et  autumno  maxime  conspicitur.  Homines  ro¬ 
bustos  duro  labori  assuetos,  temperamento  san¬ 
guineo  praeditos,  quorum  fibrae  rigidiores  sunt 
et  densae,  saepius  adoritur,  quam  molliores,  qui 
luxuria  diffluunt,  et  vitam  desidem  et  otiosam 
agunt.  Mares  quoque  prae  foeminis  hoc  morbo 
saepius  plectuntur,  maxime  quod  causis  exci¬ 
tantibus  magis  obnoxii  sunt.  Nulla  aetas  ex 
hoc  morbo  omnino  immunis  existit :  ex  quin¬ 
quagesimo  ad  sexagesimum  aetatis  annum  fre¬ 
quentius  homines  invadit.  Formatio  thoracis 
prava,  quae  impediat  quo  minus  sanguis  libere 
per  pulmones  transeat  et  congestioni  itaque  et 
omnibus  malis  ex  hac  causa  insecuturis  faveat, 
pneumoniae  proclivitatem  praebet.  Abusus  vi¬ 
ni  et  liquorum  spirituosorum,  evacuationes  so- 

litae  repressae,  et  pulmonum  tubercula,  hisce 

\ 

causis  accenseantur. 

© 

CAUSAE  EXCITANTES. 

Ad  duas  classes  hae  referri  possunt ;  nimi¬ 
rum,  ad  eas  quae  recta  in  pulmones  ipsos  a- 
gunt,  et  ad  eas  quae  totum  corpus  afficiunt.  Ad 
priorem  pertinent  omnes  vehementes  pulmonum 
nisus,  ut  gravis  vocis  contentio,  praesertim  can¬ 
tus  et  flatus,  vapores  acres,  fumi  acidi  ex  chemi- 
corum  officinis  prodeuntes,  et  acria  arsenico, 
sulphure  vel  acido  muriatico  expedita  ;  aer  vi¬ 
tiis  corruptus,  et  injuriae  pectori  relatae,  huc 

i 

quoque  spectant.  Ex  omnibus  autem  causis 
quae  pneumoniam  concitant,  frigus,  praesertim 
cum  humore  conjunctum,  et  corpore  calefacto 
admotum,  jure  frequentissima  habetur.  Ex 
frigore  incaute  suscepto  solita  excretio  per  cu¬ 
tem  reprimitur,  vasa  extrema  et  cutis  spira¬ 
menta  constringuntur.  Liquores  frigidi  in  ven¬ 
triculum  assumpti,  podagra,  rheumatismus,  et 
hepatitis  ad  pulmones  translata,  hunc  morbum 
inferre  dicuntur.  Catarrhus  et  rubeola  haud 
raro  in  pneumoniam  abeunt. 

DIAGNOSIS. 

Pneumonia  a  catarrho  saepe  tantum  gradu  dif¬ 
ferre  videtur,  tunc  quoque  iisdem  fere  remediis 
tractanda  est.  A  pleurodyne  pneumonia  dis¬ 
tinguitur  dolore  magis  pressura  aucto,  inter¬ 
dum  quoque  tumore  et  rubedine  cutis  thora¬ 
cem  vestientis.  Pulsus  etiam  durior,  et  dolor 
vehementior  cum  pneumonia  adesse  solent,  et 
respiratio,  pyrexia,  lingua  diagnosin  adjuvant. 
Ab  hepatitide  distinguitur  dolore  minus  acuto, 
saepe  ad  summum  humerum  tendente,  cubando 
in  latus  sanum  vel  pressura  in  regione  hepatis 
aucto.  Haec  cum  vomitu,  dyspepsia  et  flave- 
dine  cutis  et  oculorum  hepatitidem  ex  pneu¬ 
monia  satis  distinguent. 

PROGNOSIS. 

Periculum  pneumoniae  semper  adest.  Si  ve¬ 
ro  ultra  diem  septimum  tendatur,  eventus  le- 
thalis  minus  expectandus  est.  Pyrexia  vehe¬ 
mens  vel  respiratio  valde  difficilis  periculum 

haud  bene  denotat.  Si  facies  turgida  evadat, 
oculi  rubri  et  suffusi,  labia  arida  cum  sudoribus 
circa  caput,  collum  et  pectus  erumpentibus,  de¬ 
lirio,  pulsus  celeri  et  irregulari,  aeger  haud  facile 
e  tanto  discrimine  resurgat. 

Tussis  frequens  et  sicca  ;  dolor  acutus  ex 
uno  latere  ad  alterum  lancinans,  vel  partem  pri¬ 
mum  affectam  destituens  ad  aliam  translatus  j 
magno  inquietudo  et  anxietas ;  urina  limpida 
et  copiosa ;  spiritus  subito  citatus,  etiamsi 
alia  signa  mitescant,  morbi  graviores  timo¬ 
rem  jure  incutiunt,  in  genere,  quo  magis  urget 
spirandi  difficultas,  eo  in  statu  magis  lubrico 
versatur  aeger. 

Huic  morbo  finem  felicem  saepissime  attule¬ 
runt  sputa  materiae  viscidae  et  subflavae  copi¬ 
osa,  libera,  sine  tussi  vehementi  facile  educta, 
sanguine  nonnihil  tincta  ;  imminuta  febris  quo¬ 
que  $  dyspnoea  minus  gravis ;  sudor  copiosus 
et  universus  ;  eruptio  erythematica  in  quavis 
parte  externa  oborta ;  urina  turbida  sedimen¬ 
tum  copiose  deponens  ;  sanguinis  fluxus  e  na¬ 
ribus  vel  venis  haemorrhoidalibus ;  necnon  aliae 
evacuationes  morbi  cursum  feliciter  praecede- 
runt. 

RATIO  MEDENDI. 

In  hoc  ac  in  aliis  morbis  inflammatoribus  prax- 
in  nostram  secundum  vehementiam  symptoma¬ 
tum,  durationem  morbi,  aetatem  et  vires  aegri, 
oportet  nos  dirigere.  Primo  curandi  consilio 
sanguinis  detractio,  emplastra  vesicatoria,  ca- 
thartica  et  regimen  antiphiogisticum  optime 
convenient.  Sanguinis  detractio  libera  et  sae¬ 
pius  repetita,  in  plerisque  hujus  morbi  exem¬ 
plis  remedium  ei  maxime  accommodatum.  De 
hac  re  nulla  regula  generalis  tradi  potest. 

Sanguis  ex  amplo  vulnere  subito  detrahendus 
est,  donec  arteriam  pulsus  semet  submittat,  vel 
proclivitas  ad  animi  deliquium  supervenerit. 
Raro  evenit  ut  una  sanguinis  detractio,  utcun¬ 
que  ampla,  morbum  vincat ;  saepe  enim  dolor 
et  spirandi  difficultas,  quae  sanguinis  missio  mi¬ 
tigavit,  pristinis  viribus  brevi  redeunt ;  quod 
si  accederit,  sanguis  eadem  copia  iterum  detra¬ 
hendus  est,  et  etiam,  si  res  postulet,  eodem  die 
repetetur.  iEgri  saepenumero  secundam  vel  ter- 

tiam  sanguinis  detractionem  melius  quam  pri¬ 
mam  ferunt.  In  aetate  valde  provecta  hoc  re¬ 
medium  parum  idoneum  est,  nisi  signa  inflam¬ 
matoria  vehementer  urgeant  \  tunc  caute  san¬ 
guinis  detractio  pro  signorum  ratione  et  aegri 
viribus  instituenda  est ;  nam  in  omnibus  fere 
exemplis,  sola  salutis  redeuntis  spes  ex  hac 
evacuatione  prudenter  facta  pendet.  Si  venae 
incisio  pro  causa  qualibet  vitanda  sit,  cucurbi¬ 
tula  cruenta  vel  hirudines  thoraci  externo  im¬ 
ponere  possumus  ;  hisce  autem  minus  confiden¬ 
dum  est. 

Post  venae  sectionem,  inter  optima  sunt  epis- 
pastica,  quae  semper  sine  periculo  et  fere  quo¬ 
vis  morbi  stadio  cum  maximo  levamine  adhi¬ 
bere  possumus.  In  quibusdam  lenioribus  morbi 
exemplis,  vesicantia  sola  sine  ulla  sanguinis 
eductione  pneumoniam  fugarunt. 

Alvus,  ab  initio  morbi  penitus  deplenda,  pro¬ 
gressu  laxior  tuenda  est,  ope  praesertim  purgan¬ 
tium  salinorum  ;  aegro  autem  jam  debili  et  mor¬ 
bo  declinato  purgantia  minime  sunt  usurpanda. 
Enemata  emollienta,  ad  alvum  laxam  tuendam, 
bene  conveniunt. 

Diarrhoea,  si  non  sponte  advenerit,  minus  op¬ 
tanda  ;  et  etiam  sponte  veniens  expectoratio- 
nem  et  resolutionis  signa  haud  raro  sustulisse 
visa  est. 

Expectorantia . — Cum  natura  saepe  hac  via  ad 
morbum  solvendum  utitur,  remediorum  quae  tali 
facultate  polleant  usus  optimo  fundamento  niti¬ 
tur  :  inter  expectorantia  nulla  potentius  valent 
quam  vapores  aquae  calidae,  cum  aceto  commis¬ 
ti,  in  pulmones  inhalati. 

Emetica , — dosi  exigua,  ita  data  ut  nauseam 
tantum  moveant,  usui  commendata  fuere;  autem 
cum  periculum  est  ne  vomitum  concitent,  ab  iis 
omnino  abstinere  melius  erit. 

Opiata , — ineunte  hoc  morbo,  antequam  san¬ 
guinis  destractio  et  epispastica  dolorem  et  respi¬ 
rationem  difficilem  sublevarunt,  potius  nocent,  et 
expectorationem  male  cohibere  dicuntur;  autem 
in  provectiore  pneumoniae  gradu,  cum  tussis  po¬ 
tissimum  molesta  dolorem  adaugeat  et  somnum 
interpellit,  opium,  una  cum  remediis  expectora¬ 
tionem  moventibus,  maxime  cum  beneficio  adhi¬ 
betur.  Mucilaginosa  quoque  tussi  deliniunt. 

Digitalis  Purpurea  a  quibusdam  plus  aequa 
fortasse  laudata  est ;  morbo  autem  repletionibus 
redacto,  si  pulsus  perstant  durior,  celerior,  auxi¬ 
lium  quoddam  adferre  potest. 

Refrigerantia ,  quae  dicuntur  acida,  praecipue 
vegetabilia,  fructus  subacidi  recentes,  sales  non¬ 
nulli  neutri,  utilia  sunt. 

Diaphoresis  sponte  veniens  magnopere  mor¬ 
bum  levat ;  arte  medica  educta  minus  juvare 
videtur  ;  ni  autem  sudor  liquidus  et  diffusus  sit, 
vix  profuit. 

Per  totum  hujus  morbi  aeger  in  lecto  detinen¬ 
dus  est,  capite  et  humeris  quantum  fieri  potest 
elevatis.  Cubiculum  in  quo  decubuit  in  media 
temperie  servandum  est.  Vires  cibo  leviter  nu¬ 
triente  sustinendae  sunt,  et  potus  tepidi,  tenues 
et  diluentes  cum  acidis  vegetabilibus  commisti. 
Ex  omne  frigoris  accessu  diu  cavendum,  et  om¬ 
ne  intemperantiae  genus  fugiendum  ;  non  alia 
inflammatio  ad  redeundum  adeo  proclivis  exis- 
tit. 


FINIS. 


